Broj: 711-I-1759-P-93/21-04-8

Zagreb, 10. rujna 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na temelju neanonimne prijave mogućeg sukoba interesa podnesene protiv dužnosnika Đure Babaića, zamjenika općinskog načelnika Općine Bebrina do 3. lipnja 2021.g.,** na 141. sjednici, održanoj 10. rujna 2021.g., donosi sljedeću:

 **ODLUKU**

**Postupak za odlučivanje o sukobu interesa protiv dužnosnika Đure Babaića, zamjenika općinskog načelnika Općine Bebrina do 3. lipnja 2021.g.,** **povodom dodjele državnog poljoprivrednog zemljišta na području Općine Bebrina u zakup dužnosnikovom sinu, neće se pokrenuti, s obzirom da iz prikupljenih podataka i dokumentacije ne proizlazi da je postupanjem dužnosnika došlo do moguće povrede odredbi ZSSI-a.**

 Obrazloženje

 Protiv dužnosnika Đure Babaića, zamjenika općinskog načelnika Općine Bebrina, podnesena je dana 22. travnja 2021.g. neanonimna prijava, koja je u Povjerenstvu zaprimljena pod brojem: 711-U-1546-P-93/21-01-1 te je povodom iste otvoren predmet broj: P-93/21.

 U prijavi se u bitnome se navodi da je dana 22. srpnja 2020.g. raspisan natječaj za zakup državnog poljoprivrednog zemljišta na području Općina Bebrina. Odluka o izboru najpovoljnijeg ponuditelja donesena je ne uzimajući u obzir pravo prvenstva dosadašnjih korisnika te su prilikom donošenja odluke članovi Općinskog vijeća Općine Bebrina pogodovali samima sebi kao nosiocima poljoprivrednih gospodarstava te užim članovima svoje obitelji, kao i sinu zamjenika općinskog načelnika Općine Bebrina ……………….. kojem je dodijeljena poljoprivredna parcela koju već godinama obrađuje drugo obiteljsko gospodarstvo. U prijavi se nadalje navodi kojim članovima Općinskog vijeća Općine Bebrina je dodijeljeno u zakup poljoprivredno zemljište na području Općine Bebrina.

 U privitku prijave dostavljen je Javni natječaj za zakup poljoprivrednog zemljišta u vlasništvu Republike Hrvatske na području Općine Bebrina te Odluka o izboru najpovoljnijih ponuda na natječaju za zakup poljoprivrednog zemljišta u vlasništvu Republike Hrvatske na području Općine Bebrina.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Na temelju članka 39. stavka 4. ZSSI-a podnositelju prijave jamči se zaštita anonimnosti.

Člankom 3. stavkom 1. podstavkom 39. propisano je da su općinski načelnici i njihovi zamjenici dužnosnici u smislu navedenog Zakona. Uvidom u Registar dužnosnika, koji ustrojava i vodi Povjerenstvo, utvrđeno je da je Đuro Babaić obnašao dužnost zamjenika općinskog načelnika Općine Bebrina u mandatu 2013.-2017. i 2017.-2021. te je stoga, povodom obnašanja navedene dužnosti, bio obvezan postupati sukladno odredbama ZSSI-a.

Na zahtjev Povjerenstva Općina Bebrina dostavila je očitovanje KLASA: 053-02/21-01/4, URBROJ: 2178/02-01-21-2 od 1. lipnja 2021.g. u kojem se navodi da je na javnom natječaju za zakup poljoprivrednog zemljišta u vlasništvu Republike Hrvatske koji je objavljen 22. srpnja 2020.g. ………………. izabran kao najpovoljniji ponuditelj na Proizvodno-tehnološkoj cjelini (u daljenjem tekstu: PTC) 6 (k.o. Banovci, k.č.br. 992, k.o. Bebrina, k.č.br. 1332), PTC 281 (k.o. Kaniža, k.č.br. 1270/2) i PTC 282 (k.o. Kaniža, k.č.br. 1271). U očitovanju se nadalje navodi da ugovori o zakupu još nisu sklopljeni budući da je prije sklapanja ugovora potrebno ishoditi prethodno mišljenje županije i suglasnost nadležnog ministarstva na odluku o izboru najpovoljnijih ponuda. Brodsko-posavska županija dala je pozitivno mišljenje na Odluku o izboru najpovoljnijih ponuda te je Odluka sa svom dokumentacijom vezanom uz provedni javni natječaj dostavljena na suglasnost Ministarstvu poljoprivrede. Nakon dobivene suglasnosti Ministarstva poljoprivrede, nacrte ugovora je potrebno dostaviti na prethodno mišljenje o pravnoj valjanosti županijskom državnom odvjetništvu.

U privitku dopisa dostavljena je odluka o imenovanju članova Povjerenstva za zakup na poljoprivrednom zemljišu u vlasništvu države KLASA: 021-05/20-01/5, URBROJ: 2178/02-03-20-1 od 2. ožujka 2020.g. te preslika dijela Zapisnika o otvaranju i ocjeni ponuda koji se odnosi na katastarske čestice dane u zakup ……………………...

Uvidom u Javni natječaj za zakup poljoprivrednog zemljišta u vlasništvu Republike Hrvatske na području Općine Bebrina utvrđeno je da je isti objavilo Općinsko vijeće Općine Bebrina na svojoj 27. sjednici održanoj 21. svibnja 2020.g.

Nadalje, izvršen je uvid u Odluku o imenovanju članova Povjerenstva za zakup na poljoprivrednom zemljištvu u vlasništvu države od 2. ožujka 2020.g. te je utvrđeno da je članove Povjerenstva također imenovalo Općinsko vijeće Općine Bebrina te da dužnosnik Đuro Babaić nije imenovan za člana navedenog Povjerenstva.

Nadalje, iz Zapisnika sa I. sjednice Povjerenstva za zakup na poljoprivrednom zemljištu u vlasništvu države s javnog otvaranja ponuda koja je održana 7. rujna 2020.g. proizlazi da je Javni natječaj za zakup poljoprivrednog zemljišta u vlasništvu Republike Hrvatske na području Općine Bebrina objavljen dana 22. srpnja 2020.g. na mrežnoj stranici Općine Bebrina [www.bebrina.hr](http://www.bebrina.hr) i na oglasnim pločama na području Općine, a informacija o javnom natječaju objavljena je u „Glasniku Općine Bebrina“ broj 6/2020 od 22. srpnja 2020.g. Natječaj je bio otvoren 30 dana te je rok za predaju ponude istekao 21. kolovoza 2020.g. U Zapisniku se nadalje konstatira da je na natječaj pristiglo 100 ponuda te da je ponuditelj, nositelj OPG-a ………………….. ponudu dostavio dana 20. kolovoza 2020.g.

Uvidom u Zapisnik sa III. sjednice Povjerenstva za zakup na poljoprivrednom zemljištu u vlasništvu države održane dana 17. rujna 2020.g. na kojoj je izvršen pregled zaprimljenih ponuda utvrđeno je da je ponuda nositelja OPG-a …………. dostavljena za proizvodno-tehnološke cjeline kako slijedi: 456, 4, 5, 6, 7, 12, 8, 14, 15, 16, 98, 97, 99, 231, 96, 19, 18, 17, 101, 100, 102, 216, 219, 221, 224, 222, 223, 265, 268, 280, 281, 282, 9, 468, 465, 471, 470, 469, 464, 457, 455, 254, 253, 252, 251 i 243. Zapisnikom se nadalje konstatira da je predmetna ponuda pravodobna te da sukladno dostavljenoj dokumentaciji ponuditelj ispunjava kriterije navedene u tablici koja je prilog Zapisniku.

Uvidom u OIB ……………, sina dužnosnika Đure Babaića, navedenog u izvješću o imovinskom stanju dužnosnika te OIB ……………….., ponuditelja na Javnom natječaju za zakup poljoprivrednog zemljišta u vlasništvu Republike Hrvatske na području Općine Bebrina, utvrđeno je da je riječ o istoj osobi.

Člankom 2. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti ili se osnovano može smatrati da privatni interes dužnosnika utječe na njegovu nepristranost u obavljanju javne dužnosti ili privatni interes dužnosnika može utjecati na njegovu nepristranost u obavljanju javne dužnosti.

Člankom 18. stavkom 1. ZSSI-a propisano je da je dužnosnik dužan pravodobno obavijestiti Povjerenstvo u slučaju kada tijelo u kojem dužnosnik obnaša javnu dužnost stupa u poslovni odnos s poslovnim subjektom u kojem član obitelji dužnosnika ima 0,5% ili više udjela u vlasništvu. Stavkom 2. istog članka propisano je da će Povjerenstvo u roku od 15 dana od dana zaprimanja obavijesti izraditi mišljenje zajedno s uputama o načinu postupanja dužnosnika i tijela u kojem dužnosnik obnaša javnu dužnost u cilju izbjegavanja sukoba interesa dužnosnika i osiguranja postupanja u skladu s istim Zakonom.

Člankom 18. stavkom 4. ZSSI-a propisano je da dužnosnik, odnosno tijelo u kojem dužnosnik obnaša dužnost, obvezno prije stupanja u poslovni odnos dostaviti Povjerenstvu cjelokupnu dokumentaciju iz koje je vidljivo kako su provedene upute Povjerenstva. Sukladno stavku 5. istog članka ZSSI-a, Povjerenstvo će posebnom odlukom utvrditi jesu li dane upute provedene na način koji omogućuje izbjegavanje sukoba interesa dužnosnika i osigurava njegovo zakonito postupanje u konkretnom slučaju.

Člankom 18. stavkom 6. ZSSI-a propisano je da su pravni poslovi koji su sklopljeni protivno uputama Povjerenstva ili dostavom nepotpune ili neistinite dokumentacije ili na bilo koji drugi način protivno odredbama članka 18. ZSSI-a ništetni te će Povjerenstvo bez odgađanja dostaviti takav predmet nadležnom državnom odvjetništvu na daljnje postupanje radi utvrđivanja ništetnosti pravnog posla.

Člankom 4. stavkom 2. ZSSI-a propisano je da se članom obitelji dužnosnika, u smislu navedenog Zakona, smatraju bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika te se stoga sin dužnosnika smatra članom obitelji dužnosnika u smislu odredbi ZSSI-a.

Člankom 31. stavkom 1. Zakona o poljoprivrednom zemljištu („Narodne novine“, broj 20/18., 115/18. i 98/19.) propisano je da se poljoprivredno zemljište u vlasništvu države daje u zakup putem javnog natječaja na rok od 25 godina s mogućnošću produljenja za isto razdoblje.

Stavkom 5. istog članka propisano je da odluku o raspisivanju javnog natječaja za zakup donosi općinsko ili gradsko vijeće na čijem se području zemljište nalazi, o čemu je jedinica lokalne samouprave dužna obavijestiti županiju i Ministarstvo.

Stavcima 12. do 14. istog članka propisano je da odluku o izboru najpovoljnije ponude za zakup donosi općinsko ili gradsko vijeće odnosno Gradska skupština Grada Zagreba, na čijem se području zemljište nalazi na prijedlog Povjerenstava za zakup na poljoprivrednom zemljištu u vlasništvu države (u daljnjem tekstu: Povjerenstvo za zakup) pri čemu jedinice lokalne samouprave istu dostavljaju na prethodno mišljenje županiji i suglasnost Ministarstvu, a Grad Zagreb na suglasnost Ministarstvu. Povjerenstvo za zakup imenuje predstavničko tijelo jedinica lokalne samouprave odnosno Grada Zagreba, a čini ga pet članova: po jedan predstavnik pravne, geodetske i agronomske struke te dva predstavnika općinskog ili gradskog vijeća odnosno Gradske skupštine Grada Zagreba, na čijem se području zemljište nalazi. Članovi Povjerenstva iz stavka 13. ovoga članka, kao i članovi njihovih obiteljskih poljoprivrednih gospodarstava ne mogu biti sudionici javnih natječaja za zakup i prodaju koji su u nadležnosti rada tog Povjerenstva.

Člankom 33. istog Zakona propisano je da stručne poslove u vezi s postupkom provedbe javnog natječaja za zakup obavlja upravno tijelo općine ili grada odnosno Grada Zagreba nadležno za poljoprivredu.

Istim Zakonom, člankom 38., propisano je da na temelju odluke o izboru najpovoljnije ponude na javnom natječaju za zakup, općinski načelnik, odnosno gradonačelnik u ime Republike Hrvatske i podnositelj ponude sklapaju ugovor o zakupu u pisanom obliku. Stavkom 8. istog članka propisano je da je zakupnik dužan jedinici lokalne samouprave, odnosno Gradu Zagrebu na čijem se području zemljište nalazi podnositi godišnje izvješće o ispunjavanju ciljeva Gospodarskog programa svake godine do kraja ožujka za prethodnu godinu.

Iz citiranih odredbi Zakona o poljoprivrednom zemljištu proizlazi da ugovor o zakupu državnog poljoprivrednog zemljišta sklapa općinski načelnik, odnosno gradonačelnik jedinice lokalne samouprave na čijem se području zemljište nalazi u ime Republike Hrvatske. Povjerenstvo stoga utvrđuje da takav ugovor ne predstavlja poslovni odnos između zakupnika i jedinice lokalne samouprave na čijem se području zemljište nalazi, u predmetnom slučaju Općine Bebrina, već poslovni odnos između zakupnika i Republike Hrvatske. Slijedom navedenoga, u konkretnom slučaju ne dolazi do primjene članka 18. stavka 1. ZSSI-a te stoga dužnosnik Đuro Babaić nije bio obvezan pravodobno obavijestiti Povjerenstvo o planiranom stupanju u poslovni odnos između OPG-a čiji nositelj je dužnosnikov sin i Republike Hrvatske, zastupane po općinskom načelniku Općine Bebrina.

U pogledu moguće povrede neke druge odredbe ZSSI-a, Povjerenstvo ističe da je iz prikupljene dokumentacije utvrđeno kako dužnosnik Đuro Babaić ni na koji način nije sudjelovao u postupku raspisivanja i provedbe javnog natječaja za zakup poljoprivrednog zemljišta u vlasništvu Republike Hrvatske na području Općine Bebrina. Navedeno je u skladu s odredbama Zakona o poljoprivredom zemljištu koji ni ne predviđa sudjelovanje zamjenika općinskog načelnika jedinice lokalne samouprave na čijem se području poljoprivredno zemljište nalazi u provođenju natječaja za dodjelu u zakup državnog poljoprivrednog zemljišta u toj jedinici. Naime, sukladno odredbama navedenog Zakona, odluku o raspisivanju natječaja donosi predstavničko tijelo jedinice lokalne samouprave na čijem se području nalazi državno poljoprivredno zemljište, koje ujedno imenuje i povjerenstvo za provedbu natječaja te donosi odluku o izboru najpovoljnije ponude, dok ugovor sa odabranim ponuditeljima sklapa općinski načelnik, odnosno gradonačelnik.

Vezano za dio navoda iz prijave koji se odnosi na članove Općinskog vijeća Općine Bebrina Povjerenstvo obrazlaže da je člankom 3. ZSSI-a propisano tko su dužnosnici i obnašatelji dužnosti u smislu navedenog Zakona, odnosno tko su dužnosnici i obnašatelji dužnosti na koje se primjenjuju odredbe ZSSI-a. Time je definiran i djelokruga rada te nadležnost Povjerenstva za odlučivanje o sukobu interesa. Sukladno odredbama navedenog članka Zakona, članovi predstavničkih tijela jedinica lokalne i područne (regionalne) samouprave, pa tako ni članovi Općinskog vijeća Općine Bebrina, nisu dužnosnici u smislu ZSSI-a niti se na njih primjenjuju odredbe istog.

Slijedom svega navedenoga, iz prikupljenih podataka i dokumentacije nisu utvrđene okolnosti iz kojih bi proizlazilo da je postupanjem dužnosnika Đure Babaića došlo do moguće povrede odredbi ZSSI-a.

Slijedom svega navedenoga, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnik Đuro Babaić, osobna dostava
2. Podnositelju prijave, putem pošte
3. Objava na internetskoj stranici Povjerenstva
4. Pismohrana